b'\n_START_ARTICLE_\nBiserica de lemn din L\xc4\x83m\xc4\x83\xc8\x99eni\n_START_SECTION_\nArhitectura bisericii\n_START_PARAGRAPH_\nBiserica veche de lemn din L\xc4\x83m\xc4\x83\xc8\x99eni este construit\xc4\x83 \xc3\xaen totalitate din b\xc3\xa2rne de stejar cioplite din grinzi despicate \xc8\x99i \xc3\xaembinate \xc3\xaen \xe2\x80\x9echeotori\xe2\x80\x9d. Ea se sprijin\xc4\x83 pe un soclu din piatr\xc4\x83 de r\xc3\xa2u. Pentru a proteja edificiul de intemperii, pere\xc8\x9bii din b\xc3\xa2rne au fost placa\xc8\x9bi cu sc\xc3\xa2nduri vopsite cu culoare verde. Edificiul are un acoperi\xc8\x99 din tabl\xc4\x83 zincat\xc4\x83._NEWLINE_Monumentul are form\xc4\x83 de nav\xc4\x83, cu absida altarului pentagonal\xc4\x83 \xc8\x99i decro\xc8\x99at\xc4\x83 fa\xc8\x9b\xc4\x83 de restul corpului construc\xc8\x9biei \xc8\x99i cu pronaos poligonal. L\xc4\x83ca\xc8\x99ul de cult este prev\xc4\x83zut cu o singur\xc4\x83 u\xc8\x99\xc4\x83, aflat\xc4\x83 \xc3\xaen peretele sudic al pridvorului._NEWLINE_\xc3\x8en interior, biserica este \xc3\xaemp\xc4\x83r\xc8\x9bit\xc4\x83 \xc3\xaen patru \xc3\xaenc\xc4\x83peri: pridvor, pronaos, naos \xc8\x99i altar. Pere\xc8\x9bii interiori ai bisericii au fost tencui\xc8\x9bi. Intrarea \xc3\xaen biseric\xc4\x83 se face pe o u\xc8\x99\xc4\x83 situat\xc4\x83 \xc3\xaen peretele sudic al pridvorului. Pridvorul are o form\xc4\x83 dreptunghiular\xc4\x83, av\xc3\xa2nd dou\xc4\x83 ferestre pe laturile de est \xc8\x99i de vest. Deasupra sa se \xc3\xaenalt\xc4\x83 zvelt turnul clopotni\xc8\x9b\xc4\x83, placat cu tabl\xc4\x83 \xc8\x99i av\xc3\xa2nd ferestre \xc3\xaen toate cele patru puncte cardinale._NEWLINE_Pronaosul are o form\xc4\x83 poligonal\xc4\x83 \xc3\xaen partea de vest, cu trei laturi inegale. \xc3\x8en acest spa\xc8\x9biu se afl\xc4\x83 dou\xc4\x83 ferestre: una dreptunghiular\xc4\x83 \xc3\xaen axa contraabsidei \xc8\x99i o alta pe peretele nordic. Deasupra pronaosului se afl\xc4\x83 o bolt\xc4\x83 semicilindric\xc4\x83 retras\xc4\x83 de la pere\xc8\x9bi la distan\xc8\x9be ce variaz\xc4\x83 \xc3\xaentre 1.70 \xc8\x99i 2.60 metri. Naosul are o form\xc4\x83 p\xc4\x83trat\xc4\x83 (cu latura de 6.15 metri), cu dou\xc4\x83 ferestre dreptunghiulare terminate la partea superioar\xc4\x83 \xc3\xaen arc de cerc, pe laturile de nord \xc8\x99i de sud. Deasupra naosului se afl\xc4\x83 o bolt\xc4\x83 semicilindric\xc4\x83 retras\xc4\x83._NEWLINE_Altarul are o absid\xc4\x83 decro\xc8\x99at\xc4\x83 de form\xc4\x83 pentagonal\xc4\x83, iar \xc3\xaen decro\xc8\x99urile de nord \xc8\x99i de sud se afl\xc4\x83 proscomidiarul \xc8\x99i diaconiconul. Aici se afl\xc4\x83 dou\xc4\x83 ferestre dreptunghiulare \xc3\xaencheiate \xc3\xaen arc de cerc: una \xc3\xaen axa absidei \xc8\x99i cealalt\xc4\x83 pe peretele sudic. Acest spa\xc8\x9biu este acoperit cu o bolt\xc4\x83 semicilindric\xc4\x83._NEWLINE_Pere\xc8\x9bii tencui\xc8\x9bi ai bisericii au fost picta\xc8\x9bi \xc3\xaentre anii 1935-1936 de zugravul Ion Doroftei din F\xc4\x83lticeni. Nu exist\xc4\x83 m\xc4\x83rturii care s\xc4\x83 ateste c\xc4\x83 l\xc4\x83ca\xc8\x99ul de cult a fost pictat anterior.'